L'Ajuntament de Tortosa ha revocat en un ple extraordinari, aquest dijous al matí, el nomenament del dictador Francisco Franco com "alcalde honorari i perpetu" de la ciutat, que es mantenia des del 31 de març de 1964. En només uns segons, perquè simplement s'ha anunciat la derogació pactada prèviament entre totes les formacions polítiques, Franco ha perdut aquest títol honorífic a la capital ebrenca. L'alcalde Ferran Bel ha justificat que "l'oblit" del nomenament "és el millor antídot" i ha tret importància a una designació que es va fer a tots els ajuntaments de la província de Tarragona, el mateix dia, per ordre de la governació civil de l'època. Bel ha demanat que es revisi a tots els consistoris si aquesta nomenament es manté vigent i ha lamentat les crítiques que ha rebut Tortosa, aprofitant la descoberta, a la qual s'ha qualificat de ciutat filofranquista.

Summary: Tortosa es desfà en només uns segons del nomenament a Franco com alcalde "honorari i perpetu" de la ciutat


El nombre d'usuaris del transport públic a l'Autoritat Territorial de la Mobilitat (ATM) del Camp de Tarragona ha crescut un 3,9% el 2016 i s'ha situat en 19.471.990 usuaris, segons dades provisionals del desembre. Aquestes xifres, que s'acosten a les de l'any 2012, constaten una recuperació de viatgers després tres anys consecutius de pèrdues. Durant l'any 2016 ha crescut en general la utilització de tots el títols, tant els integrats -amb un 7% d'increment- com els dels propis operadors -amb un 2,4%. Pel que fa als títols integrats, destaca la utilització de la T-12, amb un increment del 27%, seguit del T-MES, amb un 17%. El T-10/30 i el T-10 augmenten prop d'un 5% respecte l'any anterior, xifra a tenir en compte en el cas d'aquest últim ja que perdia prop d'un 13% d'utilització al tancament de l'exercici 2015. L'ús dels títols propis dels operadors també han registrat una major utilització: un 2% en el cas dels urbans i un 6% en el cas dels interurbans. Les vendes de tota la gamma de títols integrats ATM ha crescut aquest 2016. Destaca l'augment del títol social T-MES FM/FN, que augmenta un 38,87% i es converteix en l'abonament amb la major variació respecte el període anterior. Les vendes del T-12 s'incrementen un 21,15%; del T-MES, un 11,51%, i del T-50/30, un 8,65%. De la resta de títols, el T-10 i T-10/30 tenen increments superiors al 5%. E T-70/90 FN/FM i el T-MES bonificat per persones en situació d'atur es mantenen amb xifres lleugerament superiors al període anterior.

Summary: L'ATM del Camp de Tarragona guanya un 3,9% d'usuaris i frega els 19,5 milions de viatges l'any 2016


El president del PPC, Xavier García Albiol, ha anunciat que portarà davant la fiscalia de menors "l'ús de nens petits com a escuts humans" en les manifestacions d'aquest dijous amb motiu de la vaga general. En roda de premsa, el popular ha criticat el "fanatisme" dels pares que els condueix a portar els seus fills menors a tallar carreteres, una actitud que ha titllat d'"inadmissible" i "miserable". En línies generals, Albiol ha dit que el que va tenir lloc ahir va ser una "vaga salvatge" on una minoria va afectar una majoria de catalans i ha esperat  que aquells que van tallar les comunicacions "rebin la sanció més dura". El popular ha defensat que l'actuació policial va estar "a l'alçada de les circumstàncies" i ha afegit que si en algun cas es va produir alguna situació de "passivitat" la Delegació del govern espanyol i el propi cos policial ho tractarà.

Summary: El PPC portarà a la fiscalia l'ús de menors com a "escuts humans" durant la vaga i titlla l'aturada de "salvatge"


El conseller d'Educació de la Generalitat, Josep Bargalló, s'ha preguntat si els diputats que van difondre fotos i noms dels docents de l'IES El Palau de Sant Andreu de la Barca demanaran excuses ara que s'ha arxivat la causa, tal i com ha avançat l'ACN. El jutjat d'instrucció número 7 de Martorell (Baix Llobregat) ha arxivat les tres denúncies que quedaven obertes contra els docents, investigats pel presumpte menyspreu a alumnes fills de guàrdies civils després de l'1-O. Bargalló ho ha dit a Twitter, on ha considerat que l'arxiu és "una gran notícia, la fi d'un malson". I en el mateix sentit s'ha preguntat: "Qui repararà el mal fet contra el centre i el professorat? Demanaran perdó els mitjans que van publicar fotografies i noms? S'excusaran els diputats que les van difondre?".  D'altra banda, des de la direcció de l'IES El Palau també han celebrat l'arxiu de la causa. Fonts del centre han assegurat a l'ACN que la notícia suposa "treure's un malson de sobre", si bé preveuen que la Guàrdia Civil i la Fiscalia presentaran un recurs. Sobre aquesta possibilitat, han destacat que ara per ara els tribunals no han respost als recursos presentats anteriorment sobre les altres causes, fet que interpreten favorablement de cara a un arxiu definitiu.

Summary: Bargalló es pregunta si els diputats que van difondre fotos i noms dels docents de l'IES El Palau demanaran excuses


Les onades poden superar els quatre metres d'alçada a l'Empordà i els 2,5 metres a La Selva ACN Girona.-Protecció Civil ha activat l'alerta del pla Procicat pel temporal marítim al litoral gironí previst des d'aquest dimecres i fins divendres pel Servei Meteorològic de Catalunya (SMC). Les onades podran superar els quatre metres a l'Alt i Baix Empordà i els 2,5 a la comarca de La Selva. L'afectació més important es preveu que sigui des d'aquest migdia fins a la matinada de dijous. A partir d'aquí, la intensitat del fenomen es reduirà i afectarà només l'Empordà fins al divendres al migdia. Protecció Civil demana tenir molta cura a les zones portuàries, espigons i en les activitats que es facin a prop de la costa. En aquest sentit, reclama als ciutadans que respectin els tancaments dels accessos al litoral que els ajuntaments facin amb caràcter preventiu, i que evitin anar a fer fotografies o mirar com trenquen les onades.

Summary: Protecció Civil activa l'alerta del pla Procicat pel temporal marítim al litoral gironí previst fins divendres


El president d'Òmnium, Jordi Cuixart, ha fet una crida aquest dijous a sumar més "compromís social" i "democràtic" davant '"amenaça" dels poders de l'Estat. Després que les juntes de tractament de les presons hagin descartat que els presos independentistes puguin passar el confinament a casa, el líder de l'entitat ha fet una piulada a Twitter on ha afirmat que "res ni ningú farà renunciar a la lluita per compartir la vida i sortir reforçats d'aquesta crisi". Per la seva banda, el vicepresident d'Òmnium, Marcel Mauri, ha lamentat que les "amenaces" del Tribunal Suprem (TS) hagin assolit el seu "objectiu". Mauri ha fet una piulada a Twitter on ha assegurat que la decisió "no només perjudica els presos polítics sinó a presos comuns". De fet, Mauri ha dit que la decisió també perjudica la "lluita contra la pandèmia".Finalment, el número dos de l'entitat ha constatat que els poders de l'Estat "es tornen a carregar" una mesura que reclamen l'ONU i el Consell d'Europa. En un comunicat, Òmnium ha denunciat que els poders de l'Estat han utilitzat "una vegada més l’estratègia de la por i les amenaces per vulnerar els drets fonamentals de tota la població reclusa, i no només dels presos polítics, en un nou atac contra la llibertat ideològica". L'entitat ha lamentat que, sota les "pressions i coaccions" del TS, i fent "cas omís" de les darreres recomanacions de l'ONU i el Consell d’Europa, les Juntes de Tractament de les presons han decidit denegar el confinament a casa del president d’Òmnium, Jordi Cuixart, i de la resta de "presos polítics" i comuns que disposaven de l’aplicació de l’article 100.2.  L’entitat ha volgut reivindicar que denegar el confinament a domicili de Jordi Cuixart i la resta de "presos polítics" és una decisió "injusta" per partida doble perquè també afecta la resta de presos comuns a qui se’ls aplica l’article 100.2 i els funcionaris.  Davant la "greu situació", Òmnium ha demanat una "rectificació" i el confinament "immediat" de tots els presos amb l'aplicació vigent del 100.2. "Els poders de l’Estat han d’aturar immediatament aquesta nova onada repressiva i persecució ideològica, tal com demanen insistentment les principals organitzacions internacionals de Drets Humans", han subratllat. "La decisió, sota amenaça, de les Juntes de Tractament demostra com els poders de l’Estat tornen a situar Espanya fora de la legalitat internacional", han conclòs.

Summary: Cuixart demana "més compromís social i democràtic" davant l'"amenaça" dels poders de l'Estat


El diputat de la CUP Benet Salellas ha demanat a l’expresident de la Generalitat Artur Mas que no representi el procés a l’exterior, tal com li ha encarregat el Govern, argumentant que és imprescindible que l’independentisme no tingui res a veure amb la corrupció. En el marc de la compareixença de Mas davant la Comissió d’Afers Institucionals (CAI) del Parlament, Salellas ha garantit que la CUP no permetrà que s’intenti blanquejar la corrupció amb l’argument de l’independentisme i que s’utilitzi el procés com a  “flotador polític”. I és que el diputat de la CUP s’ha referit a Mas com el “pal de paller” de la “vergonya de la corrupció autonomista”. “El que menys necessita aquest país és que vostè encapçali l’independentisme, perquè hem de construir un futur que no s’assembli al passat i vostè representa el passat”, ha conclòs.

Summary: La CUP demana a Mas que no representi el procés perquè la independència no es relacioni amb corrupció


El grup de PSC-Units demanarà al Tribunal Constitucional (TC) que com a mesura cautelar suspengui el vot delegat que afecta quatre diputats de JxCat: Carles Puigdemont, Jordi Sànchez, Jordi Turull i Josep Rull. Segons ha explicat la portaveu del grup, Eva Granados, l'objectiu és que l'alt tribunal resolgui abans de les votacions del debat de política general que se celebraran demà dimarts a la tarda. De fet, els socialistes ja tenen redactat el recurs d'empara al TC i el presentaran si aquesta tarda la Mesa ratifica l'acord de JxCat i ERC malgrat l'opinió contrària dels lletrats i decideix rebutjar les peticions de reconsideració del PSC, Cs i PPC.  "Quan veiem que els independentistes volen posar en risc les nostres institucions d'autogovern, tenim clar que no només ens hem de limitar a advertir, sinó que hem d'actuar", ha defensat Granados des de la sala de premsa del Parlament. En aquest context, ha explicat que si aquesta tarda la Mesa "persisteix en la desobediència" el grup parlamentari de PSC-Units presentarà un recurs d'empara perquè es declarin nul·les les delegacions de vot. Granados ha recordat que hi ha antecedents i que, per tant, l'alt tribunal podria resoldre les mesures cautelars abans de les votacions del debat de política general previstes per demà dimarts a la tarda. Es tracta de les votacions que s'haurien d'haver fet dijous passat, però el debat de política general va quedar ajornat per la dificultat de JxCat i ERC d'arribar a un acord sobre com aplicar el pacte votat al ple del Parlament per fer front a les suspensions dels diputats. Granados ha assegurat que no els queda cap alternativa. "Ens agradaria que se seguís el camí de la legalitat, però arribarem on calgui per defensar l'estat de dret. No volem haver de lamentar i haver desistit de la responsabilitat de defensar les nostres institucions", ha afegit. La portaveu socialista ha insistit que encara hi ha marge de maniobra i que la Mesa pot corregir aquesta tarda una decisió que ha qualificat d'errònia. I també ha avisat que si no hi ha un canvi d'opinió, "totes les votacions estaran viciades de nul·litat". El TC no té reunió ordinària prevista per aquesta setmana El ple del Tribunal Constitucional (TC) no té previst reunir-se de manera ordinària aquesta setmana. Així doncs, per resoldre les mesures cautelars de PSC-Units s'hauria de reunir de manera extraordinària, i l'alt tribunal només ho acostuma a fer quan es tracta d'un recurs d'inconstitucionalitat presentat pel govern espanyol. Preguntada per si el govern espanyol hauria de presentar un recurs, tenint en compte que en aquest cas la suspensió seria automàtica en cas d'admissió a tràmit, Granados ha respost que el govern de Sánchez té la seva portaveu i ha recordat que divendres passat la ministra portaveu, Isabel Celáa, va ser molt clara sobre aquesta qüestió. Concretament, Celáa va advertir que si el Parlament adopta decisions contràries a la Constitució, el govern espanyol actuarà en conseqüència".

Summary: El PSC-Units demanarà mesures cautelars al TC per suspendre el vot delegat de JxCat si la Mesa no rectifica


El proper 1 de març es farà a Tortosa el primer Fòrum Econòmic de les Terres de l'Ebre. Entre conferenciants i experts del món econòmic de renom es podrà escoltar, Josep Maria Gay de Liebana, doctor en ciències econòmiques, escriptor i professor de la UB, o Immaculada Riera, directora general de la Cambra de Comerç d'Espanya. La directora general d'Indústria, Maria Matilde Villarroya, i l'alcaldessa de Tortosa, Meritxell Roigé, en faran la inauguració i la cloenda. La trobada empresarial serà al Museu de Tortosa i vol situar el territori al mapa empresarial "d'èxit" i del networking. El Fòrum du el lema 'Economia amb Denominació d'Origen' i vol exhibir el potencial empresarial i promocionar els atractius i els beneficis del territori per ser motor econòmic del sud del país.  El Fòrum Econòmic Tortosa- Terres de l'Ebre tractarà qüestions sobre el talent i la gestió de persones, d'innovació i transformació digital, i de sostenibilitat, entre d'altres. Les inscripcions ja estan obertes a través de la web de l'Ajuntament de Tortosa, i l'assistència és gratuïta.

Summary: Els economistes Josep Maria Gay de Liebana i Immaculada Riera participaran al primer Fòrum Econòmic de Tortosa


Televisió de Catalunya estrenarà el proper 11 de setembre ‘Jo, Ramon Llull’, una producció que combina la ficció i el documental per apropar-se a la vida de Ramon Llull i posar-la a l’abast dels espectadors, coincidint els 700 anys de la mort del filòsof. Amb aquest format (docuficció) la cinta uneix una part de ficció sobre la biografia del filòsof mallorquí i una part documental, presentada per Antoni Tortajada. A la ficció, els actors Roger Casamajor i Jordi Bosch encarnen respectivament la figura de Llull en dues etapes vitals diferents. ‘Jo, Ramon Llull’ és una producció de TV3, Som Batabat i la Xarxa, dirigida per Joan Gallifa i Antoni Tortajada, i amb l’assessorament històric de Lola Badia i Borja de Riquer.  Coincidint amb la Diada, el proper diumenge  a les deu de la nit TV3 estrena ‘Jo, Ramon Llull’, una coproducció de la cadena pública amb la productora Som  Batabat i La Xarxa que commemora el 700 aniversari de la mort de Ramon Llull (1232-1316). El llargmetratge mostrarà als espectadors la vida de Llull i el món medieval que li va tocar viure. La cinta uneix en una única peça una part de ficció sobre la seva biografia i una part documental, presentada per Antoni Tortajada. “El gran repte de tot l’equip era fer honor al personatge, dimensionar-lo i no caure en la magnificència i intentar fer-lo mengívol per a l’espectador”, resumia aquest dilluns el productor executiu Marc Roma (Som Batabat). Aquest és el motiu, ha explicat, pel qual es van inclinar pel format de la docuficció, ja utilitzat a TV3 però, en aquest cas, amb una “nova fórmula” que dóna més pes i autonomia a la part de ficció.  A diferència d’altres produccions documentals on es recorre a les escenes ficcionades, aquí no són ni accessòries ni fragmentades. De fet, la ficció es podria fins i tot emetre sola, perquè té unitat. En tot cas, no és així, sinó que va acompanyada de la vessant documental de l’audiovisual, la que condueix el periodista Antoni Tortajada i que posa en context la vida de Ramon Llull i l’època en què va viure.  Els actors protagonistes de la ficció són Jordi Bosch (Ramon Llull gran), Roger Casamajor  (Ramon Llull jove), Dafnis Balduz (Simó de Puigcerdà), Nao Albet (Jaume II), Lluís Soler (prior), Fermí Reixach (ermità) i Abdelali El Aziz (Omar).  Creada pel mateix Antoni Tortajada i Joan Gallifa (responsable de la ficció), i amb la direcció històrica de Lola Badia i Borja de Riquer, la producció compta amb la col·laboració de l’il·lustrador Sagar Forniés i amb un guió escrit conjuntament per Eloi Vila, Gemma Sanz, Roger Danès i Alfred Pérez-Fargas. El director de TV3, Jaume Peral, ha expressat que per a la cadena “té tot el sentit” apostar per una producció com aquesta, en la mesura que és “l’obligació” de TV3 crear patrimoni audiovisual. Més encara si es tracta “d’una figura universal de la cultura catalana”, ha comentat.  Director, guionistes i actors han coincidit a assenyalar que un dels punts d’interès de la cinta és l’aproximació a la personalitat de Ramon Llull. “Una persona perseverant, tossuda, molt intel·ligent, amb una crisi personal que el porta a buscar la raó i a il·luminar-se”, ha esbossat Gallifa.

Summary: TV3 recorre a la docuficció per viatjar fins al temps de Ramon Llull


La idea del PSC de proposar un referèndum legal i acordat sobre la independència de Catalunya en el cas que fracassi la reforma constitucional ha generat debat aquest dissabte al Comitè Federal del PSOE. Malgrat que els socialistes catalans ja han aparcat la proposta, diversos dels barons que han intervingut ja a la reunió han fet referència a la qüestió. A la sortida de la trobada el president d'Aragó, Javier Lambán, ha rebel·lat que diversos dirigents han fet referència a la qüestió a les seves intervencions i ha advertit que la recuperació per part del PSC de la via canadenca "inquieta profundament" molts socialistes.   Amb tot, Lambán ha assegurat que Iceta és "un home profundament responsable i amb una visió d'Espanya clara", de manera que confia en ell perquè aquesta "distorsió" que ha produït el replantejament del referèndum "quedi superada tan aviat com sigui possible".  Lambán ho ha explicat als mitjans després de fer la seva intervenció al Comitè Federal del PSOE, on en total s'han demanat 50 paraules. Abans que ell havien intervingut Susana Díaz, Javier Fernández, Guillermo Fernández Vara i Francina Armengol.

Summary: El referèndum pactat que proposava el PSC genera "inquietud" i debat al Comitè Federal del PSOE


La Guàrdia Civil, en col·laboració amb la Guàrdia Urbana de Tarragona, ha detingut aquest divendres una dona i el seu fill, menor d'edat, per un presumpte delicte contra la salut pública al barri de Torreforta, a Tarragona. Arran d'una investigació, la policia va detectar que persones consumidores de substàncies estupefaents visitaven amb freqüència un domicili del carrer Priorat, que passaven a l'interior de l'habitatge el temps mínim imprescindible per adquirir la substància. En l'operació s'ha desmantellat un punt de venda de drogues al detall on s'han intervingut 900 euros en bitllets fraccionats i sis dosis d'heroïna. La dona, de 30 anys, tenia antecedents penals pels mateixos fets. El menor ha estat posat a disposició de la Fiscalia de Menors. Els arrestats seran posats en llibertat després de prendre'ls declaració i quedaran a disposició del jutjat d'instrucció número 4 de Tarragona.

Summary: Detinguda una dona i el seu fill menor d'edat en el desmantellament d'un punt de venda de drogues a Tarragona


La Plaça Major de Vic ha condemnat, aquest migdia, el presumpte assassinat d'una veïna del municipi a mans de la seva exparella. Desenes de persones, entre càrrecs municipals i ciutadans, han fet cinc minuts de silenci davant l'Ajuntament de Vic per rebutjar el crim. L'alcaldessa, Anna Erra, ha reconegut que es tracta d'una notícia "trista" pel municipi. "És trit perquè és el primer cop que passa a la ciutat però també perquè suposa un nou atac contra les dones", ha dit, tot assegurant que "lluitarem perquè les noves generacions respectin la vida de les dones". En confirmar-se els fets es tractaria del primer cas de violència masclista a la comarca d'Osona aquest 2019

Summary: Vic condemna la mort d'una veïna a mans de la seva exparella


El Teatre Auditori Sant Cugat celebra els 25 anys posant en escena una programació especial que inclou noms com el de l'actriu Emma Vilarasau o el del Mag Lari. El tret de sortida té lloc aquest dimarts a la nit amb un acte de caire institucional que recull la història, l'esperit i les imatges de l'equipament i els espectacles que serviran per commemorar l'efemèride s'estendran fins al 30 de setembre. En el marc d'aquest acte es presentarà el llibre d'Eduard Jener 'Les mil i una nits (i algunes tardes)', un recull de textos i cròniques periodístiques sobre el teatre del municipi. A banda de Vilarasau i del Mag Lari, altres noms previstos per a la setmana d'aniversari són els de Guillem Albà i La Marabunta o Carlos Núñez, entre d'altres. En el marc d'aquesta programació especial s'estrenaran quatre obres de proximitat escrites expressament per a l'ocasió. Es representaran a l'escenari, el sotaescenari, el taller d'escenografia i la sala de màquines del Teatre Auditori. Una de les obres és 'Dret a gatera', un text de Pere Riera que interpretarà Vilarasau, filla del municipi. L'actriu repetirà participació a la commemoració de l'aniversari l'endemà, quan prendrà part de l'obra 'Un tret al cap', de Pau Miró. Més enllà d'aquesta programació específica, però encara dins dels esdeveniments previstos per commemorar el 25 aniversari del Teatre Auditori de Sant Cugat, cal destacar l'actuació del músic Ramon Mirabet, que la nit del 5 d'octubre donarà el tret de sortida al Festival Petits Camaleons. Són dues jornades de festival amb 46 artistes i 9 escenaris.

Summary: El Teatre Auditori Sant Cugat celebra 25 anys amb artistes de renom com Emma Vilarasau o el Mag Lari


El Ministeri de Foment ha volgut recordar que ja hi ha una normativa que regula el sector de lloguer de vehicles amb conductor (VTC), aprovada el 2013 "amb el suport del sector majoritari del taxi", i que les competències referides a la gestió de les autoritzacions i el seu atorgament correspon a les comunitats autònomes, a les quals també correspon la inspecció d'aquests serveis. Les inspeccions també les poden fer els ajuntaments, per la qual cosa des de Foment s'insta els de Madrid, Barcelona i Saragossa a reforçar-les. El Ministeri també indica que a la reunió mantinguda ahir entre el ministre, les comunitats autònomes i els consistoris "es va constatar" que les inspeccions que han fet aquests tres ajuntaments "són insuficients", per la qual cosa "seria desitjable" que es creés una secció dins la Policia Municipal dedicada a les inspeccions. Segons Foment, durant la reunió també es va traslladar que el Ministeri estudia possibles mesures per evitar l'especulació amb les llicències de vehicles amb conductor. També es va anunciar un paquet de mesures per donar resposta a les sol·licituds fetes pel sector del taxi. Sobre la petició dels tres ajuntaments esmentat a exercir el dret de tanteig i retractament per part de l'administració, Foment recorda que són les Comunitats Autònomes les que atorguen les llicències i les que tenen delegades les funcions d'inspecció d'aquests serveis. En aquest sentit també recorda que Foment no té competència en la regulació del taxi, i que les tarifes, el nombre de llicències i les inspeccions depenen dels Ajuntaments i de les Comunitats Autònomes, en funció de la distribució competencial aprovada per cadascuna.

Summary: Fomento recorda que ja hi ha una normativa que regula les VTC i insta els ajuntaments a reforçar les inspeccions


El portaveu d'ERC, Sergi Sabrià, ha assegurat que després de la decisió del Tribunal Constitucional (TC) d'aquest dissabte queda "més clar que en qualsevol altre moment" que Carles Puigdemont ha de ser el candidat a la presidència de la Generalitat. En declaracions a Rac 1, Sabrià ha refermat el suport a Puigdemont després de les declaracions del portaveu dels republicans al Congrés, Joan Tardà a 'La Vanguardia' en què assegura que "si cal, s'haurà de sacrificar Puigdemont". Sabrià ha assenyalat que l'entrevista es va fer entre setmana quan l'alt tribunal encara no s'havia pronunciat i ha remarcat que els fets de les últimes hores "són importants". "Ara que l'embat és més ferotge que mai, Puigdemont ha de ser el nostre candidat", ha insistit. A més, Sabrià ha qualificat la resolució del TC "d'esperpèntica" i "d'aberració jurídica". Segons el portaveu dels republicans, l'alt tribunal busca una sortida per no desqualificar l'Estat que aconsegueix els mateixos efectes.

Summary: Sabrià referma el suport a Puigdemont i diu que les declaracions de Tardà són anteriors a la decisió del TC


L'equip és el primer dels tres que rebrà de la Fundació Amancio Ortega a través del CatSalut ACN Barcelona.-L'Hospital de Sant Pau ha inaugurat aquest dijous un nou accelerador lineal (AL) per al tractament del càncer, dels tres que rebrà gràcies a la donació de la Fundació Amancio Ortega.  Es calcula que podrà atendre entre 400 i 500 pacients l'any, cosa que suposa que l'Hospital tractarà amb aquesta tècnica de màxima precisió, més de 2.000 pacients cada any, ja que a partir d'ara disposarà de 4 aparells com aquest. Els acceleradors lineals aporten molts  avantatges als professionals i pacients però sobretot la precisió en el tractament que en molts casos, permet reduir els temps d'intervenció. Es preveu que a final d'aquest 2019, l'Hospital rebi el segon AL, i a principis del 2020, el tercer.

Summary: El nou accelerador lineal de Sant Pau permetrà tractar entre 400 i 500 pacients oncològics més cada any


El Relator Especial de les Nacions Unides sobre la pobresa extrema i els drets humans, Olivier De Schutter, ha reclamat a Espanya que ampliï l'accés a l'ingrés mínim vital. L'expert ha demanat al govern de Pedro Sánchez que redueixi els requisits d'elegibilitat per obtenir la nova prestació i les traves burocràtiques. En concret, De Schutter defensa que els immigrants, els joves acabats d'emancipar que estaven sota tutela pública, els sense sostre o persones amb discapacitats no reconegudes haurien de poder percebre aquest ingrés mínim estatal. "És essencial que el pla es dissenyi per arribar al nombre més gran de persones necessitades", afirma. Amb tot, el Relator Especial celebra el pla que considera "un gran exemple" sobre com desenvolupar un enfocament inclusiu per abordar la pobresa i la desigualtat. "La despesa pública en protecció social és una inversió crucial ara mateix i els seus impactes perduraran durant els pròxims anys", assegura De Schutter.

Summary: El Relator de l'ONU sobre la pobresa reclama a Espanya ampliar l'accés a l'ingrés mínim vital


Els populars reclamen la compareixença del conseller al Parlament perquè doni compte del balanç de seguretat del 2015 ACN Barcelona.-El PPC ha criticat el grup de treball sobre les pistoles elèctriques que es va registrar dijous al Parlament i ha reclamat al conseller d'Interior, Jordi Jané, que defensi els Mossos d'Esquadra "amb més fermesa i sense complexos". En un comunicat, el diputat popular Alberto Villagrasa ha opinat que aquest grup "és perdre el temps", i ha recriminat a Jané que "cedeixi al xantatge dels antisistema de la CUP". Villagrasa ha mostrat la seva preocupació "per la imatge de debilitat dels Mossos i del Govern en temes de seguretat", tot recordant la retirada de la Generalitat com a acusació particular en algunes causes contra activistes. D'altra banda, el PPC reclama la compareixença del conseller al Parlament perquè doni compte del balanç de seguretat del 2015. Villagrasa s'ha preguntat "si cada cop que es pugui millorar l'equipament dels Mossos perquè puguin exercir la seva feina s'haurà de crear una comissió al Parlament". "Faran el mateix amb les armilles antibales o amb l'ús d'armes llargues? Amb aquest tipus de decisions estan desmotivant els policies, que se senten poc emparats pel seu conseller", ha etzibat. També ha aprofitat per criticar que el conseller presentés el balanç de seguretat del 2015 abans de fer-ho al Parlament i ha demanat la compareixença de Jané precisament per aquest motiu.

Summary: El PPC acusa Jané de "cedir al xantatge de la CUP" amb les pistoles tàser i demana defensar els Mossos "sense complexos"


El coronavirus ha fet pujar gairebé un 40% l'atur a comarques gironines i el maig es tanca amb més de 46.300 desocupats. En concret, a finals de mes hi havia 46.361 gironins inscrits a les llistes de l'atur. En comparació amb l'abril, són tan sols un 1,54% més. Però si es tira un any enrere, aquesta diferència s'enfila fins al 38,76% i això, de fet, ja permet veure els estralls que la pandèmia deixa damunt el mercat laboral. En paral·lel, a la demarcació, l'inici de la desescalada s'ha traduït en un tímid augment de 1.444 afiliats a la Seguretat Social (un augment mensual del 0,47%). Però de nou, si es tira enrere en el calendari, en comparació amb el maig del 2019, les comarques gironines han perdut més de 27.800 llocs de treball. Les dades fetes públiques pel Ministeri de Treball, Migracions i Seguretat Social evidencien com la pandèmia continua impactant damunt l'economia gironina. Però també reflexen com l'inici de la desescalada, i el pas a fase 1 durant el mes de maig, s'ha traduït en una tímida creació de llocs de treball. Això sí, molt tímida.  Segons recull l'estadística, aquest maig l'atur ha pujat en 704 persones a la demarcació. És tan sols un 1,54% més en comparació amb l'abril. Però tot i això, les comarques gironines són el segon territori català, tan sols per darrere de Barcelona, on aquesta taxa s'ha incrementat més (perquè a Barcelona ho ha fet en un 4,12%;  a Tarragona, en un 1,02%, i a Lleida, en un 0,06%). La crisi sanitària ha tocat de ple determinats sectors. I sobretot, ha llastat l'hostaleria, el comerç i el turisme. De fet, durant el maig, el sector terciari gironí ha enviat 661 treballadors a l'atur, seguit de la indústria (que ho ha fet amb 74 més). Per contra, però, el pas a fase 1 ha permès reactivar mínimament la construcció, que ha reduït atur en 112 treballadors. De la mateixa manera que també ho ha fet l'agricultura (que tanca el maig amb 24 treballadors menys inscrits a llistes). Gairebé un 40% més Ara per ara, a comarques gironines hi ha 46.361 desocupats. I si aquesta xifra es compara amb la del maig del 2019, l'estadística és demolidora. Suposen gairebé un 40% més (en concret, un 38,76%). L'increment és, de fet, el més elevat de Catalunya en termes relatius. I el percentatge és prou revelador per veure els estralls que la pandèmia, i la hibernació de l'economia, han provocat damunt el mercat laboral gironí.   Per sectors, aquell que concentra més desocupats és novament el de serveis (en concret, 34.171). De fet, a finals de maig, l'activitat al terciari encara estava bastant aturada. Amb terrasses obertes i botigues amb aforament limitat, però amb nombrosos hotels i càmpings tancats i pocs treballadors encara  a comerços, bars i restaurants.   Més de 27.800 llocs de treball destruïts Al costat de les dades de l'atur, però, també n'hi ha unes altres que il·lustren l'impacte que el coronavirus està provocant damunt l'economia gironina. Són les d'afiliacions a la Seguretat Social, que serveixen de termòmetre per veure si el mercat laboral genera llocs de feina o en destrueix.  Segons recull l'estadística del Ministeri, de mitjana el mes de maig va suposar un tímid creixement d'afiliacions. En concret, d'un 0,47%, cosa que suposa 1.444 afiliats més. Les dades reflexen que l'inici de la desescalada s'ha traduït en algunes contractacions, si bé encara molt minses.  Però com també passa amb l'atur, si les dades d'afiliació es comparen amb les d'un any enrere, aquí la patacada torna a ésser-hi. Perquè en comparació amb el maig del 2019, hi ha un 8,30% menys d'afiliats a la Seguretat Social. I si aquest percentatge es trasllada en xifres, suposa 27.807 persones menys. És a dir, llocs de feina destruïts també per la covid-19 que no s'han recuperat. 153.078 contractes menys  D'altra banda, l'estadística del Ministeri també recull una altra conseqüència de l'inici de la desescalada. Durant el mes de maig, la contractació ha començat a remuntar i s'han signat un 20% més de contractes que a l'abril (quan el territori estava immers en el confinament total). En concret, a comarques gironines, tot i l'estat d'alarma, durant el mes de maig s'han signat 10.144 contractes. Són 1.726 més en comparació amb l'abril. Però si la dada es compara amb la mateixa de l'any passat, aleshores en comptes d'un increment, allò que reflexa l'estadística és just el contrari: una caiguda acusada. I és que, en comparació amb el maig del 2019, a comarques gironines s'han fet fins a 153.078 contractes menys (cosa que representa un descens del 63,39%). Reflex també que la pandèmia s'ha emportat per endavant l'inici de la temporada turística i això, de retruc, ha passat factura al mercat laboral. Si es passa la lupa pels poc més de 10.000 contractes que s'han signat al maig, 5.600 corresponen al sector serveis. A aquest sector, el segueix la indústria amb 2.940 contractes. Això sí, la temporalitat continua imperant (perquè ho són fins a 8.709 dels contractes que s'han signat).

Summary: El coronavirus fa pujar un 40% l'atur a comarques gironines i el maig es tanca amb més de 46.300 desocupats


Catalunya dedicarà aquest 2018 a la promoció del seu llegat cultural com a atractiu turístic. En el marc de l'Any del Turisme Cultural, l'Agència Catalana de Turisme (ACT) durà a terme més de 150 accions amb un pressupost de 2,8 milions d'euros. Es tracta, d'un repte 'bidireccional' en el qual la cultura potencia la singularitat dels atractius turístics del país, mentre que el turisme assumeix el repte de fer valer la cultura i contribuir a la seva sostenibilitat social i econòmica. Aquesta programació s'emmarca en la commemoració de l'Any Europeu del Patrimoni Cultural, impulsat pel Consell d'Europa i del Parlament Europeu. El Museu Nacional d'Art de Catalunya (MNAC) ha estat l'escenari aquest dimarts del vespre de la presentació d'aquesta iniciativa, que ha comptat amb la presència de més de 650 professionals del sector. En la presentació hi han intervingut en el torn de parlaments el director general de Turisme, Octavi Bono, i el secretari general d'Empresa i Coneixement, Pau Villòria. A l'inici del seu discurs, Villòria ha denunciat la situació institucional i política "anòmala", visible amb les absències de la figura d'un titular del Departament d'Empresa i Coneixement i un del Departament de Cultura. "Lamento la seva absència i confio que ben aviat superem aquesta situació", ha indicat fent arrencar els aplaudiments del públic assistent. També eren presents a l'acte la secretària general de Cultura, Maria Dolors Portús,  el director de l'Agència Catalana de Turisme, Xavier Espasa, el Secretari d'Infraestructures i Mobilitat, Ricard Font així com representants de les quatre diputacions i diversos alcaldes. Campanyes de promoció, fires, rutes i itineraris culturals o exposicions són algunes de les activitats que s'hi duran a terme per als professionals del sector i per al públic final, organitzades per diferents empreses i entitats del món del turisme i la cultura.  Els mercats prioritaris d'aquesta iniciativa són França, el Regne Unit, Alemanya, Rússia, Itàlia, Regne Unit i Irlanda, Espanya, Bèlgica i els Països Nòrdics tot i que també té interès atreure visitants dels Estats Units d'Amèrica, Austràlia, la Xina, el Japó i Xile. Segons l'ATC, són mercats que tradicionalment tenen un gran interès en el turisme cultural; o bé el cas contrari, que els visitants que venen a Catalunya no ho fan atrets inicialment per l'oferta cultural, situació que es vol revertir.   L'Any del Turisme Cultural suposa una plena col·laboració entre el  sector turístic i el sector cultural de Catalunya, implicats en l'organització i execució de les diferents actuacions de la iniciativa, bé siguin les de pròpia creació i implementació o les proposades pels departaments de Turisme i Cultura de la Generalitat així com les diputacions. Villòria ha ressaltat aquest treball conjunt entre els dos àmbits. Una "coordinació i entesa" que el secretari general d'Empresa i Coneixement confia que "pervisqui" en benefici del turisme, la cultura, però també "del país i de la seva ciutadania", ha conclòs. Objectius  L'Any del Turisme Cultural té com a repte posicionar la cultura com a eix clau i diferencial de la destinació, i en aquest desafiament el turisme hi tindrà un paper fonamental: fer valer la cultura i contribuir en la seva sostenibilitat social i econòmica. És, doncs, un repte 'bidireccional' en el qual la cultura potencia la singularitat dels atractius turístics culturals; per la seva banda, el turisme vetlla per la sostenibilitat de la cultura Els objectius  són vincular de forma més directa la cultura com a "element diferenciador de la marca Catalunya"; fomentar la creació d'una oferta de qualitat "orientada a una demanda de qualitat", a partir de la transformació dels recursos culturals en "productes turístics vendibles".  En aquest sentit, es vol fer valer "la riquesa de Catalunya com a destinació de destinacions autònomes, sostenibles i competitives", impulsant una millor distribució territorial de l'activitat turística. Per això, es vol aprofitar, entre d'altres, poder treballar la 'desestacionalització' remarcant el valor turístic de la cultura catalana i incrementar el consum d'experiències turístiques culturals dels visitants un cop són a Catalunya. D'aquesta manera, es vol augmentar el volum d'ingressos per turista a partir d'una oferta d'experiències turístiques de més valor i  maximitzar els beneficis que pot generar una cultura que s'aprofita del turisme també per als residents. El turisme cultural pren el relleu a altres any temàtics com els dedicats al turisme familiar (2014), el turisme d'interior i de muntanya (2015), el turisme gastronòmic i l'enoturisme (2016) i el turisme sostenible (2017). 2018: Any Europeu del Patrimoni Cultural El Consell d'Europa i del Parlament Europeu han escollit aquest 2018 com Any Europeu del Patrimoni Cultural amb l'objectiu de sensibilitzar la ciutadania envers la història i els valors europeus i reforçar un sentiment d'identitat comunitari. El director general de Turisme, Octavi Bono, ho ha qualificat d'"extraordinària oportunitat" per fer valer el llegat cultural del país internacionalment. S'entén com a patrimoni cultural tant els monuments, paratges, tradicions, coneixements transmesos i expressions de la creativitat humana, com també les col·leccions conservades i gestionades per museus, biblioteques i arxius, tots ells formes de presentar el passat, preservar-lo i reivindicar-lo. Els objectius principals de l'Any Europeu del Patrimoni Cultural són promoure la diversitat cultural, el diàleg intercultural i la cohesió social; posar en relleu la contribució econòmica del patrimoni cultural i de la creació, en particular a les petites i mitjanes empreses, i el desenvolupament local i regional, així com incidir en el paper del patrimoni cultural en les relacions exteriors de la Unió Europea, com la prevenció de conflictes, la reconciliació en el cas que es produeixin i la reconstrucció d'aquell patrimoni cultural que es trobi malmès o destruït. Els patrimonis de Catalunya reconeguts per la Unesco Actualment, Catalunya compta amb onze reconeixements per part de l'Organització de Nacions Unides per a l'Educació, la Ciència i la Cultura (Unesco) sobre el seu patrimoni cultural, històric, artístic i paisatgístic. D'aquests, tres són Patrimoni Cultural Immaterial de la Humanitat: La Patum de Berga, reconeguda l'any 2005; els castellers (2010) i les Festes de Foc del Solstici dels Pirineus (2015).  Pel que fa al Patrimoni Mundial Cultural, Catalunya compta amb l'obra d'Antoni Gaudí (1984-2005); el Monestir de Poblet (1991), el Palau de la Música i el conjunt modernista de l'Hospital de Sant Pau i la Santa Creu de Domènech i Montaner (1999); les església romàniques de la Vall de Boí (2000); el conjunt arqueològic romà de Tarraco (2000) i les pintures rupestres de l'arc Mediterrani, situades a Ulldecona, Montblanc i el Cogul, entre d'altres (2015). A més, Catalunya compta amb dues Reserves de la Biosfera designades per la Unesco: a les Terres de l'Ebre i al Massís del Montseny.

Summary: Catalunya s'endinsa aquest 2018 en l'Any del Turisme Cultural


El candidat del PSOE a la presidència del govern espanyol, Pedro Sánchez, ha utilitzat un curt torn de rèplica a Joan Tardà (ERC) en el debat d’investidura. El socialista ha tornat a plantejar la reforma de la Constitució com la solució al problema català, i ha afirmat que des del seu partit “no abandonen l’esperança que Catalunya segueixi a Espanya; amb un altre marc de relacions que reconegui la seva singularitat, la seva identitat i la seva vocació d’autogovern, però compartint el projecte d’Espanya”. I és que Sánchez ha recordat a Tardà que els socialistes “sempre han optat per la via de la democràcia” i això, lluny de fer-los plantejar un referèndum “a l’escocesa” com ha demanat ERC, els porta a “respectar la llei, complir-la i, des de dins reformar-la”. “És el que estem fent”, ha conclòs, tot convidant a ERC a sumar-s’hi. I és que Pedro Sánchez ha tornat a oferir als republicans participar d ela reforma constitucional que impulsa. “Podem parlar de tot, però sempre dins de la llei. Podem parlar d’una nova Constitució, d’un nou Estatut, de competències, de finançament, d’infraestructures... però sempre dins de la llei”, ha sentenciat el socialista. I és que el líder del PSOE està convençut que “molts catalans, fins i tot molts dels que han votat JxSí, ERC o DiL, “volen que hi hagi un acord perquè Catalunya estigui dins d’Espanya i no es fracturi”.  Sánchez ha criticat també el to i el fons de la intervenció de Tardà. “Amb vostè es fa molt difícil l’acord. Espero que hi pensi, reflexioni i no abandoni l’esperança de tornar a entendre’ns”, ha dit dirigint-se al portaveu d’Esquerra al Congrés. Amb tot, li ha retret també que els republicans ara mateix  no vulguin “dialogar”. “Volen trencar i fracturar. Fracturar Catalunya, fracturar Catalunya amb la resta d’Espanya, i situar Catalunya fora de la UE”, ha afegit, tot recordant a Tardà que el 27-S els independentistes “van perdre el plebiscit que havien plantejat perquè no va guanyar la independència”.

Summary: Sánchez: “No abandonem l’esperança que Catalunya segueixi a Espanya amb altre marc de relacions, compartint el projecte”


Els responsables de l'empresa Trablisa s'han compromès a fer una nova oferta als treballadors per intentar aturar la vaga indefinida de vigilants de seguretat de l'aeroport del Prat que començarà el 9 d'agost, segons han explicat a l'ACN fonts de la plantilla. És el resultat de la reunió que ambdues parts han mantingut durant prop de vuit hores aquest divendres a la seu dels Serveis Territorials del Departament de Treball. L'empresa presentarà la nova proposta en una pròxima reunió que ambdues parts mantindran a la mateixa seu el 7 d'agost a partir de les deu del matí. Les mateixes fonts, però, han considerat que la proposta no té cap credibilitat, perquè l'empresa ja els ha anunciat que no inclourà millores econòmiques. El clima de diàleg entre les dues parts està enrarit pel fet que la companyia adjudicatària dels controls de seguretat de l'aeroport del Prat fins al 31 de maig de l'any vinent, hagi denunciat als jutjats socials de Barcelona l'aturada i hagi presentat un conflicte col·lectiu a la Generalitat al·legant que és "il·legal" i "trenca la bona fe negociadora". A més, els representants dels treballadors acusen la concessionària de mentir i subratllen que incompleix el conveni col·lectiu i el laude dictat pel Consell de Ministres l'agost del 2017 per posar punt i final al conflicte obert amb l'anterior adjudicatària, Eulen. Els empleats asseguren que no es respecta la paritat en els llocs de feina ni les rotacions de plantilla per compartir les feines més dures. També demanen més descansos i rotacions per fer front a l'augment de feina que, segons ells, hi ha hagut en els darrers anys. I reclamen un increment salarial d'un euro a l'hora i que se'ls garanteixi una plaça de pàrquing gratuïta, entre d'altres demandes.

Summary: Trablisa farà una nova oferta als treballadors el 7 d'agost per intentar aturar la vaga dels vigilants del Prat


Al desembre, van registrar un increment del 2,2% ACN Madrid.-Les vendes del comerç minorista van tancar el 2015 amb un augment del 3,5% a Catalunya i confirma la tendència a l'alça iniciada en l'exercici del 2014 després de set anys caigudes, quan va pujar un 1,4%, segons l'Institut Nacional d'Estadística. Aquest increment és una dècima inferior a la mitjana estatal, que va ser del 3,6%. Al desembre, les vendes del comerç minorista van augmentar un 2,2%, un punt menys que la mitjana espanyola, respecte el mateix mes de l'any anterior. D'altra banda, l'ocupació també va presentar dades positives, amb un increment de l'1,5% al conjunt del 2015 a Catalunya –quatre dècimes més que a l'Estat- i un 2,8% al desembre, en relació al mateix mes del 2014. En aquest cas, és un punt més que la mitjana espanyola. De fet, totes les comunitats van augmentar les seves vendes al desembre respecte al mateix mes del 2014, encapçalades per les Illes Balears (6,4%) i Galícia (5,5%). Respecte tot el 2015, les vendes es van incrementar també en tots els territoris de l'Estat, liderades per les Illes Balears (6,2%) i Cantàbria (5,6%). Pel que fa l'ocupació al llarg de l'any passat, també va pujar en totes les comunitats, excepte dues, Aragó (-0,4%) i Astúries (-0,3%). Catalunya, amb un 1,5%, es va situar com a segon territori de l'Estat amb majors increments, només superat per les Illes Balears (+2,1%). Pel que fa només al desembre, les Illes Balears també van liderar l'augment de l'ocupació, amb un 3,6%, seguida també de Catalunya, amb un 2,8%,i en aquest cas també el País Basc (+2,8%).

Summary: Les vendes del comerç minorista augmenten un 3,5% a Catalunya durant el 2015


Cinc carrers de la urbanització Santa Coloma Residencial de Santa Coloma de Farners, el carrer Vallès, el Pintor Fortuny, el Pintor Casas, l’Àngel Guimerà i el Badalona han estat evacuats de forma preventiva pel fum de l’incendi que crema des de dos quarts de cinc de la tarda en una zona forestal a la serra de Coguls, als afores de la urbanització. Els veïns estan sent traslladats al camp de futbol que hi ha a la zona. Els Mossos d’Esquadra, que hi estan treballant amb 10 patrulles, també estan fent seguiment de l’evolució de l’incendi a la casa de colònies can Viader, on a les set de la tarda hi havia 23 menors i 3 monitors. (S’ha actualitzat el nombre de carrers evacuats i la superfície afectada, i s’ha afegit dades sobre l’evolució del foc) Els Bombers de la Generalitat han enviat 29 dotacions terrestres i 5 mitjans aeris per apagar el foc. A les set de la tarda les flames evolucionaven per la serra de Coguls i el torrent de Bagastrà, al sud de l’Eix Transversal. A aquella hora l’incendi estava actiu i, segons els Agents Rurals, afectava una superfície de 5 hectàrees. En un primer moment els Mossos d’Esquadra ja havien tallat els accessos a la urbanització. A banda de Bombers i Mossos també treballen al foc les Agrupacions de Defensa Forestal de Lloret de Mar, Cadiretes, Farners-Argimon i Hostalric.

Summary: ACTUALIZACIÓ:Cinc carrers de la urbanització Santa Coloma Residencial evacuats pel fum de l’incendi


Salvament Marítim, Bombers, Mossos d'Esquadra i Guàrdia Civil han reprès aquest divendres la recerca del submarinista desaparegut dijous a la zona de Punta Falconera, a Roses (Alt Empordà). Les tasques s'han iniciat a primera hora del matí i s'han centrat a la zona on es va localitzar l'embarcació en la qual presumptament anava abans de desaparèixer i on van trobar una noia. La recerca es fa per dins del mar i no s'ha activat cap dispositiu terrestre. Salvament Marítim lidera l'actuació, en la qual participen també un vehicle lleuger dels Bombers, un equip subaquàtic del GRAE amb una llanxa, submarinistes dels Mossos d'Esquadra i els GEAS de la Guàrdia Civil. L'avís el van rebre dijous pels volts de les dues del migdia quan Salvament Marítim va veure una zodiac que semblava anar a la deriva. En acostar-s'hi, van observar que hi havia una noia i la van rescatar. Segons els Bombers, la noia hauria sortit a navegar amb el seu germà, que tenia intenció de fer pesca submarina però el noi no hi era. Ambdós són de nacionalitat estrangera. Fins al lloc s'hi va desplaçar el vaixell Salvamar Castor, l'helicòpter Helimer 218, submarinistes dels Bombers, els GEAS de la Guàrdia Civil i la unitat aquàtica dels Mossos d'Esquadra.

Summary: Reprenen la recerca del submarinista desaparegut a la zona de Punta Falconera de Roses


El director artístic de la Fira Mediterrània, David Ibáñez, s'ha mostrat molt satisfet amb el desenvolupament del certamen que ha omplert Maresa amb més de 300 activitats de cultura popular i músiques del món durant quatre dies, i en què la creació col·lectiva ha estat el leitmotiv. El director veu molt positiu el fet que a la fira "s'estan movent coses que després es tradueixen als escenaris".  Ibáñez ha destacat que la creació provinent de Catalunya, el País Valencià i les Illes Balears ha estat la gran protagonista i, tot i això, els convidats internacionals també han tingut un paper rellevant. A falta de les xifres definitives, el nivell d'ocupació a les sales s'ha situat al 83%, i 16 espectacles han penjat el cartell d'entrades exhaurides.  El percentatge d'espectacles gratuïts ha pujat fins al 66%, un 6% més que l'any anterior que ve donat principalment per l'accés lliure a la Taverna Estrella Damm, que enguany s'ha consolidat com el principal punt social de trobada, "no només pel públic, sinó també pel sector en general", ha explicat el director.  La creació col·lectiva ha estat el leitmotiv de l’edició d’enguany en consonància amb un dels eixos principals de la fira, una cultura popular de visió actual i on conflueixen la tradició, la innovació i la participació. El director artístic de la Fira Mediterrània, David Ibáñez, ha explicat que la proposta més representativa en aquest sentit va ser l'espectacle inaugural 'Cadàver Exquisit', un joc de creació col·laborativa en què han participat els artistes David Carabén, Mercè Sampietro, Cabo San Roque i Toni Mira. De fet, 'Cadàver Exquisit' només és la punta de l’iceberg d’un gran nombre de produccions de la fira basades en la participació i en la revisió de les formes de relació entre artistes, gestors culturals i públic. En aquest sentit, Ibáñez ha destacat la presència de projectes participatius i comunitaris com el de Marc Buixaderas, Orquestra Integrada o Taiat Dansa, entre d'altres. El director també s'ha mostrat molt satisfet de l'oportunitat que s'ha posat a l'abast de nombrosos artistes en matèria de creació col·lectives amb reptes col·laboratius que han obtingut "bons resultats". És el cas de Kepa Junkera i Chango Spasiuk, Carles Belda i Carles Sanjosé, Chicuelo i Marco Mezquida, FRIKAR dance company i Raynald Colom, Aspencat amb la Camerata Bacasis o Spontus i Manu Sabaté. Ibáñez  ha posat de relleu el recorregut que començaran a partir d'ara alguns d'aquests espectacles que es podran veure no només en diferents escenaris de l'escena catalana, sinó també europeus, com és el cas del projecte de Chicuelo i Marco Mezquida. Després d'estrenar l'espectacle a la fira, el resultat girarà per diferents ciutats catalanes, Marsella o Berlin. Però també hi ha espectacles que criden l'atenció per a programadors més enllà de les fronteres catalanes, com és el cas de l'espectacle 'Cadàver Exquisit'. Ibáñez  ha explicat que el seu ideòleg ja ha rebut propostes de programadors finlandesos. La fira és un espai on neixen tots aquests contactes que llavors es van ampliant i concretant al llarg d l'any, ha explicat el director.    La Llotja es consolida com un espai "imprescindible" per als professionals El director artístic de la Fira Mediterrània ha explicat que la Llotja, situada al Museu de la Tècnica, es continua consolidant any rere any com un punt "imprescindible" de trobada, reunió i negoci en la tardor cultural catalana. Segons Ibáñez, "els estands s'han omplert, hi ha activitat i notem que la gent hi vol ser". "Ens obsessiona que la feina que s'hi fa vagi guanyant qualitat dia a dia", ha afegit.  Enguany s'han acreditat 1.137 professionals en una edició que ha apostat per reestructurar l'activitat professional en quatre grans eixos: coneixement, nous projectes escènics, internacionalització i innovació. El director ha destacat l'augment xifrat en un 35% dels assistents internacionals, amb la presència de 180 acreditats, respecte els 133 de l'any passat. David Ibáñez ha destacat la bona rebuda de les activitats proposades, l'increment de les reunions ràpides, així com el bon funcionament dels itineraris de descoberta proposats i dedicats als nous projectes escènics i els espectacles comunitaris. La Fira genera impacte a Manresa i comarca Per la seva banda, l'alcalde de Manresa, Valentí Junyent, ha destacat que la Fira Mediterrània suposa "un gran impuls econòmic" no només per Manresa, sinó també per a tota la comarca. L'impacte estimat, arran del darrer informe de la FUB de l'any 2015, és de 3 MEUR. Per exemple, durant els dies de la fira, Manresa i la seva àrea d'influència han gaudit de plena ocupació hotelera. Per Ibáñez, "la fira se sent cada vegada més vinculada a la ciutat, i els lligams s'estan estrenyent cada vegada més, no només per la participació manresana, sinó també pels mecenes i els espais de la ciutat que acullen espectacles". La Fira Mediterrània abaixarà el teló aquest diumenge al vespre amb l'espectacle 'Tempesta Esvaïda', de Joaquim Serra.

Summary: Satisfacció a la Fira Mediterrània de Manresa "perquè el que passa aquí després es tradueix als escenaris"


La CUP proposa pacificar tots els carrers de Barcelona i reduir la velocitat de circulació a 30 km/h, també a les principals artèries de la ciutat com les Rondes, l’avinguda Diagonal i la Gran Via de les Corts Catalanes. “Hem de posar traves al vehicle privat per afavorir altres opcions com el transport públic i les bicicletes", ha assegurat el número 4 de la candidatura CUP-Capgirem Barcelona a les eleccions del 26-M, Marc Cerdà. La formació anticapitalista ha presentat la seva bateria de propostes per “combatre la contaminació atmosfèrica i la crisi climàtica" aquest dimarts al matí davant la incineradora TERSA de Sant Adrià del Besós, on s’ha dut a terme una acció de protesta per demanar-ne el tancament. La CUP també vol aturar la construcció de dues terminals del port de Barcelona i la possible ampliació de l'aeroport.

Summary: La CUP reclama limitar la velocitat de circulació a 30 km/h a tota la ciutat per combatre la “crisi climàtica”


L'exministre socialista Celestino Corbacho ha decidit trencar amb Manuel Valls i unir-se al grup municipal de Cs a l'Ajuntament de Barcelona, segons han confirmat a l'ACN fonts del partit liberal. La formació va anunciar aquest dilluns el trencament amb Valls pel suport que ell mateix, Corbacho i la regidora Eva Parera van donar a la investidura d'Ada Colau com a alcaldessa. El dia següent, però, Corbacho ha decidit aliar-se amb els tres regidors que formaran el grup de Cs i abandonar el de Valls. Aquest mateix dimarts, Corbacho ho ha comunicat primer a Valls i després a la direcció de Cs a Catalunya, a la qual ha explicat que formarà part del grup municipal dels taronges com a independent. Amb Corbacho sota les directrius de Cs, el govern de Colau ja no pot tenir una majoria absoluta de 21 vots sumant BComú, PSC i els fidels a Valls. (S'ha afegit el detall de la conversa telefònica amb Carlos Carrizosa i el fet que Corbacho serà independent dins del grup municipal de Cs) Abans que es conegués la decisió de l'exministre de Treball, el president de Cs al Parlament, Carlos Carrizosa, ja n'ha destacat la importància. "Si vingués amb nosaltres ens sentiríem molt honorats, és un polític que té molt bona relació tant amb nosaltres com amb Albert Rivera i que té una gran vàlua", ha dit. Fonts de Cs han explicat que aqueta tarda Carrizosa i Corbacho han parlat per telèfon. L'exministre li ha confirmat que formarà part del grup municipal dels taronges a l'Ajuntament de Barcelona i que ho farà com a independent.

Summary: ACTUALIZACIÓ:Corbacho trenca amb Valls i s'uneix al grup municipal de Cs a l'Ajuntament de Barcelona


L'alcalde del Prat de Llobregat, Lluís Tejedor, i el conseller d'Ensenyament, Josep Bargalló, han signat aquest dijous el conveni per al desplegament del Programa IntersECCions, que promou projectes en escoles i instituts públics per garantir la igualtat d’oportunitats en l’accés a l’educació i la cultura. El programa, que es va posar en marxa el 2016, promou el treball transversal i en xarxa de la comunitat educativa i els agents culturals de la ciutat per fer de l'educació i la cultura "motors de transformació social". L'alcalde del Prat ha destacat que el projecte es va posar en marxa per lluitar contra la "cronificació de les desigualtats", en aquest cas pel que fa a l'accés a la cultura. El conseller Bargalló, al seu torn, ha destacat que "un país no pot evolucionar en matèria educativa sense projectes educatius de ciutat com el del Prat de Llobregat".

Summary: Ajuntament del Prat i Ensenyament impulsen un programa d'educació i cultura pioner


Els Mossos d'Esquadra han detingut dos joves, de 18 i 22 anys i veïns de Vic, com a presumptes autors d'un delicte de robatori amb força i un delicte de robatori i furt d'ús de vehicle a motor. Els fets es remunten al passat 11 d'abril quan, pels vols de la 1 de la matinada, un veí de Folgueroles (Osona) va alertar els Mossos d'Esquadra perquè davant de casa seva hi havia una furgoneta amb dos individus i actitud sospitosa. Quan la patrulla va arribar, els joves, que es trobaven fora, davant la presència policial van accelerar el pas. La policia els va identificar i va localitzar el vehicle, que constava com a sostret el passat 9 d'abril en una empresa de l'Esquirol. Dins la furgoneta també hi van trobar una motocicleta robada aquella mateixa tarda a Sant Julià de Vilatorta.  Els detinguts van passar a disposició del jutjat d'instrucció en funcions de guàrdia de Vic el passat 13 d'abril.

Summary: Detenen dos joves per robar una furgoneta i una motocicleta a la comarca d'Osona


Dues persones han quedat ferides aquest divendres al matí en l'incendi d'un habitatge a L'Hospitalet de Llobregat (Barcelonès), segons han informat els Bombers de la Generalitat. L'incendi s'ha produït aquesta passada mitjanit en un edifici de set plantes situat a l'avinguda Miraflores, número 109, i ha cremat parcialment un habitatge del tercer pis, concretament un matalàs i mobiliari d'una habitació. Com a conseqüència, un home de 86 anys ha resultat ferit greu per intoxicació i una altra dona també ha quedat ferida per inhalació de fum, però en aquest cas no és greu. Els dos ferits han estat traslladats a l'Hospital Moisès Broggi de Sant Joan Despí. Fins al lloc dels fets s'hi ha desplaçat dues dotacions dels Bombers de la Generalitat.

Summary: Dos ferits en l'incendi d'un habitatge a L'Hospitalet de Llobregat


Els residents a Catalunya van realitzar 7.046.704 viatges durant el primer trimestre d'aquest 2016, que suposa un augment del 39,46% respecte al mateix període de l'any passat, segons les dades de l'Enquesta de Turisme de Residents elaborada per l'Institut d'Estadística espanyol (INE). En total, aquests viatges van suposar  23,6 milions de pernoctacions, un 58,24% més, i una despesa de 1.541,7 milions d'euros, que representa un increment del 78,46%. La despesa mitjana per persona va ser de 218,79 euros (+27,97%) i la despesa mitjans diària, de 65,15 euros (12,78%).  En el conjunt de l'Estat, els residents van realitzar 40,3 milions de viatges al primer trimestre, que significa un creixement del 23,4% en relació al mateix període del 2015. Aquests viatges van representar 138,48 milions de pernoctacions i una despesa total de 7.990,3 milions d'euros (+39,84%). La despesa mitjana per persona durant el viatge va ser de 198,24 euros (+13,33%) i la despesa mitjana diària va ser de 57,7 euros (+5,92%). El 91,5% dels viatges tenen com a destí principal el territori estatal, amb un increment del 23,4% respecte al primer trimestre de l'any passat, mentre que els viatges a l'estranger, que representen el 8,5% del total, han augmentat un 23,9%. Els viatges amb destí estatal van sumar el 82,2% de les pernoctacions i el 68,6% de la despesa total, amb una despesa mitjana de 42 euros, mentre que els viatges a l'estranger van suposar el 17,8% de les pernoctacions i el 31,4% de la despesa total, amb una despesa mitjana de 90 euros. El 40% dels viatges realitzats en el primer trimestre van ser d'oci, esbarjo i vacances (+45,5%), el 44,6% van ser visites a familiars i amics (+25,3%), el 9,5% van ser per motius professionals o de negoci (-13,8%) i el 5,9% per altres motius (-14,6%). Els residents que van optar per allotjament de no mercat va ser en el 66,3% del total de viatges (+23,1%), mentre que els que es van allotjar en allotjament de mercat va ser en el 33,7% dels viatges (+23,9%). Les principals comunitats autònomes de destinació dels viatges dels residents a l'Estat al primer trimestre van ser Andalusia (amb el 16,5% del total de viatges), Catalunya (13,3%) i Castella i Lleó (9,6%).

Summary: El nombre de viatges dels residents a Catalunya puja un 39,46% al primer trimestre fins als 7,04 milions


Artadi destaca que és el problema més greu per als barcelonins des dels darrers anys del mandat d'Hereu ACN Barcelona.-Junts per Catalunya atribueix l'increment de la preocupació entre els barcelonins per la inseguretat o l'accés a l'habitatge a un "fracàs" en la gestió del govern d'Ada Colau. Des del grup municipal remarquen que la inseguretat no era considerat el principal problema pels barcelonins des dels darrers anys del mandat de l'alcalde Jordi Hereu, el 2010 i el 2011. La regidora Elsa Artadi creu que l'Enquesta de Serveis Municipals 2019 pot servir de "balanç" del darrer mandat de Colau -les dades de l'enquesta es van recopilar entre el gener i l'abril-. En aquest sentit, parla de "fracàs" en els dos "grans àmbits" en què l'alcaldessa va fixar les seves prioritats: "l'habitatge pel seu perfil previ d'activista, i la seguretat quan va decidir que ella directament seria la responsable directa i regidora de Seguretat i Prevenció". En una línia similar s'ha expressat prèviament el grup d'ERC a l'Ajuntament de Barcelona. Esquerra ha lamentat que l'enquesta no reculli dades més actualitzades sobre inseguretat o accés a l'habitatge i ha recordat que en el Baròmetre Semestral fet públic al juny la inseguretat era el principal problema per al 27,4% dels barcelonins i l'habitatge arribava al 14%, per damunt de les dades que recull el document publicat aquest dimecres. "De l'enquesta queda clar que era un govern de bones intencions però amb poques solucions efectives", ha dit sobre Colau.

Summary: JxCat creu que la preocupació ciutadana per la inseguretat constata un "fracàs" de la gestió de Colau


Illa anuncia també una nova ordre per garantir el subministrament de medicaments  ACN Madrid .-Sanitat permetrà a les comunitats autònomes obrir hotels per atendre afectats per coronavirus. El govern espanyol va ordenar el tancament d’aquest tipus d’establiments, juntament amb càmpings i pisos turístics com a mesura per reduir riscos de contagi però el ministre de Sanitat, Salvador Illa, ha anunciat aquest dilluns que s’emetrà una nova ordre avui mateix per exceptuar aquests casos. Illa també ha detallat que dictaran una ordre per garantir el subministrament i abastiment de medicaments i un decret per garantir que els serveis de sanejament d’aigua es converteixen en serveis essencials.

Summary: Sanitat permetrà a les comunitats autònomes obrir hotels per atendre afectats de coronavirus


Que el confinament no comporti "perdre" tota la integració aconseguida a la societat. És un dels reptes principals a què s'enfronten durant el confinament els centres de menors i joves migrats sense referents familiars. Les rutines d'estudi, laborals, socials i esportives que tenien fins ara els nanos s'han hagut de substituir per una nova dinàmica portes endins. "Hem de treballar per a què no pensin que tot allò fet fins ara està perdut", destaquen els educadors, que també asseguren que el confinament per la covid-19 ha servit per enfortir la relació entre els nois i l'equip que els acompanya. En aquesta línia, veuen com la celebració del Ramadà confinats ha obert una oportunitat de "fer més família" dins els centres i pisos tutelats. "Després del confinament, com serà la normalitat? Haurem de tornar a picar pedra?". La directora dels Programes d'Inserció i Emancipació de la Fundació Diagrama a Catalunya, Ilene Martínez, relata a l'ACN que aquest és un dels neguits més grans que tenen els menors i joves migrats sense referents familiars. Una de les educadores dels pisos tutelats, Marta Vidal, lamenta que "el seu projecte de vida s'ha alentit" si bé destaca que els nanos han comprès que la situació és del tot sobrevinguda. "Saben que cal aturar-se i esperar", afegeix.   Per evitar qualsevol frustració amb la feina feta en estudis o en inserció laboral, els educadors han dissenyat noves rutines. L'objectiu és que el trencament amb l'exterior sigui pràcticament només una qüestió física. Horaris d'estudi i classes telemàtiques marquen els matins dels centres de menors i els pisos de joves, on també hi ha algun nano que surt a treballar en feines essencials. A les tardes, les videoconferències amb els amics, els jocs de taula o les dinàmiques de grup s'han convertit en un recurs habitual. Vincles enfortits Els professionals que treballen als centres i pisos també veuen com el confinament ha fet aflorar les millors virtuts dels menors i joves i, sobretot, ha servit per crear una relació molt més estreta. "Els ha permès saber realment què és la convivència en família", explica Ilene Martínez, que assegura que cadascú ha agafat inconscientment un rol dins el grup. "I aquells que són més introvertits no els ha quedat més remei que obrir-se", celebra. En el cas concret dels pisos d'inserció, l'educadora Marta Vidal assegura que el confinament està sent "molt positiu" pel que fa a la convivència, ja que habitualment els joves fan molta vida a l'exterior. Segons Vidal, han comprovat que hi ha un "vincle molt més fort que abans de la pandèmia". Una situació que també viuen a es cases de primera acollida, on el director de centres i programes de la Fundació Diagrama, Jorge Monteso diu que nanos i educadors "s'han tornat a conèixer d'una forma diferent". "És molt difícil viure tancats" "Trobo molt a faltar anar al carrer, però el coronavirus no ens deixa sortir", es lamenta l'Allae Seghir, que acaba de fer 19 anys durant el confinament. L'Allae assegura que és "molt difícil" viure tancat al pis que comparteix a Vilanova i la Geltrú amb altres joves migrats, i diu que enyora anar a comprar, a veure la novia o fer un cafè amb els amics. Per combatre aquesta enyorança, explica que "el més important és fer moltes activitats i tenir el dia ocupat".  Dins les noves rutines que s'han establert als centres i pisos, hi juga un paper destacat la neteja, que ara es fa de forma més repetitiva que abans de la pandèmia. "Netegem a fons per no contagiar-nos", diu l'Allae, que explica que els joves que surten a fer la compra setmanal han de protegir-se amb màscara i guants i després rentar la roba a temperatura elevada. Anar al supermercat un o dos cops per setmana i per parelles –un es queda fora l'establiment- és l'única sortida que de tant en tant fan els joves. Mentrestant, els que no han trepitjat el carrer des del 13 de març són els menors que viuen en cases de primera acollida per a migrats sense referents familiars. "Se'ls està fent llarg", lamenta el director Jorge Monteso Als centres de menors, les hores lliures d'estudi es complementen amb oci però també amb tasques "creatives". Monteso destaca que els educadors han buscat fórmules per a què els nanos se sentin partícips i puguin col·laborar en la crisi sanitària. Per exemple, a molts centres de la Fundació Diagrama han comprat màquines de cosir i els nois passen hores i hores confeccionant mascaretes, mentre altres companys redacten cartes o graven vídeos de suport per enviar als malalts de covid-19 ingressats als hospitals. "Són activitats que els poden fer sentir útils i els permeten estar assabentats del drama que hi ha fora", apunta Monteso, que també destaca que són rutines que els mantenen integrats en la societat. "Quan aquests joves perden el sentit del què passa al seu entorn més immediat és quan arriba la disrupció", afegeix, tot celebrant que estan "funcionant" les activitats fetes fins ara per a què siguin comprensius amb el confinament. Sortir a fer esport, l'anhelat desconfinament Enmig de les primeres mesures pel desconfinament dels menors, els educadors es mostren cautelosos. En el cas dels centres de primera acollida, hi viuen nois d'entre 14 i 18 anys, de manera que els responsables dels nanos consideren que queden en un buit legal a l'hora de poder sortir al carrer -malgrat el govern espanyol els darrers dies digués que els majors de 14 poden fer sortides per a compres essencials-.  Tant pels menors com pels joves, els directors i educadors el desig més anhelat és sortir a fer esport, una via que probablement es permetrà a partir del 2 de maig. "Estaven molt acostumats a fer exercici fora dels centres i necessiten cremar energies", explica Ilene Martínez, des de la Direcció de Programes d'Inserció i Emancipació. Remarca que "psicològicament l'esport els ajuda molt", mentre Jorge Monteso considera que seria "ideal" poder sortir "ni que fos a córrer o llençar unes cistelles de bàsquet". "Necessiten fer un punt i apart i moure's, perquè se senten engarrotats", afegeix.  Un Ramadà "estrany" Immersos en el Ramadà, els joves expliquen que enguany viuen aquesta època d'una forma "estranya". Els educadors, al seu torn, asseguren que han treballat prèviament la coincidència del Ramadà amb el confinament, de manera que han establert nous horaris per a què puguin seguir les pregàries i celebrar els àpats com marca la seva tradició. "Si el confinament ens ha servit fins ara per conèixer-nos més entre educadors i joves, ara encara ho farem més", diu Ilene Martínez. Tot i l'estranyesa de la situació, també apunta que als joves els "consola" que al Marroc estiguin en la mateixa situació. "Parlen amb les seves famílies i veuen que allà estan igual, a casa, sense poder anar a la mesquita", relata, demanant que el confinament "no s'interpreti com a res negatiu". "Des de l'equip d'educadors els facilitem totes les eines possibles per celebrar el Ramadà i acompanyar-los, perquè és una època molt bonica i important per a ells", afegeix una de les educadores. Els educadors, amb "por" a ser transmissors Els coordinadors i educadors destaquen que tant la seva empresa com la DGAIA els ha facilitat protocols d'actuació i equips de protecció per atendre la crisi sanitària. "Hi ha hagut molta consciència per part de tothom", remarca Ilene Martínez, que celebra que els centres de la Fundació Diagrama hagin aconseguit blindar l'entrada del coronavirus. Si hi hagués alguna infecció, apunta, els centres tenen tot el material i plans necessaris per aïllar els afectats. Com a mesures generals de prevenció a la covid-19, els educadors es canvien el calçat quan accedeixen als pisos i centres, mentre els joves que surten a fer la compra o a treballar han de rentar la roba tant bon punt tornen. També s'ha intensificat la neteja i desinfecció. Els qui admeten més "patiment" a l'hora d'evitar l'entrada del coronavirus són els educadors socials que diàriament van i tornen dels pisos i centres. "Prenem moltes mesures de prevenció, però sempre tens por de ser tu qui porti el virus", explica Marta Vidal, una de les educadores.  Si bé reconeix que els nervis i la inquietud dels primers dies han anat a menys perquè han interioritzat les mesures de seguretat, també admet que persisteix un petit patiment: "Ells no tenen referents familiars al territori i el que menys voldries és que els passés res a ells, ni tampoc a la teva família quan arribes a casa".

Summary: Mantenir la integració social des del confinament, el repte dels menors i joves migrats sense referents familiars


Unes 12.000 persones han passat aquest cap de setmana per la 19ena fira de l'oli de Maials, al Segrià, on s'han venut més de 15 MIL litres del producte estrella del certamen, segons els organitzadors. La Fira ha reunit un centenar d'expositors al pavelló del municipi, on també s'han organitzat degustacions d'oli i demostracions gastronòmiques. L'alcalde, David Masot, assegura que la de Maials és una fira consolidada que cada vegada atrau més públic de fora de Lleida. A la fira s'hi ha pogut comprar el primer oli verd de la temporada. La Cooperativa de Maials espera enguany una producció que rondarà el milió de quilos d'oli, similar a la de l'any passat.

Summary: La Fira de Maials ven més de 15.000 litres d'oli


Les protestes per la sentència obliguen Seat a aturar la producció a Martorell aquest dijous en els torns de tarda i nit, i divendres en els de matí, tarda i nit, segons han confirmat fonts del comitè d'empresa i de Seat a l'ACN. La companyia no pot garantir l'arribada dels treballadors a la planta de Martorell, ni en vehicles particulars ni en els autobusos que habilita habitualment, degut a mobilitzacions com la Marxa per la Llibertat i els talls de carretera. A més, tampoc arriben tots els camions amb els subministraments necessaris. Davant de la possibilitat de no comptar amb prou personal ni material, el comitè d'empresa i la companyia han acordat cancel·lar aquests cinc torns de producció. Ni Seat ni el comitè d'empresa, però, on té majoria la UGT, secunden la vaga del 18-O. D'aquesta manera, els 6.600 treballadors que s'encarreguen de la producció de vehicles no aniran a treballar des d'aquest dijous a la tarda i fins divendres a la nit. En canvi, no s'aturarà l'activitat dels 6.400 treballadors de l'empresa que no estan directament relacionats amb la cadena de producció.  Fonts de la companyia automobilística han assegurat que preveuen recuperar en "algunes setmanes" la producció perduda en aquest dia i mig, que es calcula en 3.500 cotxes. L'arribada aquest dijous a Martorell de dues de les columnes de la Marxa per la Llibertat dificulta el transport d'alguns dels subministraments que es fabriquen a la rodalia de la ciutat. Alhora, la vaga general convocada per la Intersindical-CSC i la Intersindical Alternativa de Catalunya per aquest divendres també planteja problemes de mobilitat pels treballadors, davant la possibilitat que es tallin carreteres i es limiti la circulació del transport públic.  Per tot plegat, la direcció ha apostat per "protegir els interessos dels treballadors" davant la "manca de garantia completa" que el personal de producció podrà anar i tornar de la feina amb normalitat i disposar de totes les peces necessàries per fer les seves tasques. Seat demana un "marc estable" per a treballar Les mateixes fonts han apuntat que, de moment, la directiva ha analitzat la situació actual i no ha fet valoracions del que pugui passar en el futur si s'incrementen les protestes. Alhora, han recordat que la fàbrica de Martorell necessita "un marc estable per a treballar". Segons apunten, no és moment de "mirar més enllà" i d'opinar sobre altres qüestions.

Summary: Les protestes per la sentència obliguen Seat a aturar la producció aquesta tarda i divendres


El sindicat d'infermeria SATSE acusa tant el Ministeri de Sanitat com les conselleries de Salut de les comunitats autònomes de tenir "una escassa capacitat d'avanç per donar una solució efectiva al greu problema de les agressions a professionals sanitaris, que afecta especialment les infermeres i infermers". Després de l'última reunió de l'Àmbit de Negociació, SATSE lamenta que el ministeri i les conselleries continuen treballant en la recopilació de dades per obtenir una "radiografia real" del problema de les agressions als professionals, perquè "hauria d'haver-se fet fa ja molt de temps".  "Any rere any, reunió rere reunió, els diferents responsables públics sanitaris ens reafirmen la voluntat de solucionar aquest problema però la realitat demostra que es continuen succeint els lamentables episodis de violència física o verbal cap a les infermeres i infermers, tant en el centre sanitari on treballen com en els domicilis particulars quan fan una visita", denuncia l'organització sindical en un comunicat. SATSE també es queixa que es recopilin les dades entre administracions però sense comptar amb les organitzacions sindicals. Segons SATSE, el ministeri vol convocar una reunió el proper mes de gener per tractar aquest tema amb profunditat.  Entre altres qüestions, el sindicat també reclama al Ministeri de Sanitat abordar en una reunió monogràfica, que podria tenir lloc el febrer, el procés del concurs-oposició (OPE) d'estabilització i que se n'aclareixin aspectes importants, com per exemple el nombre de places que es convocaran. Quant al desenvolupament de les especialitats d'Infermeria, SATSE proposa promoure un acord en la Comissió Nacional de Recurs Humans, perquè se'n planifiqui el desenvolupament progressiu amb criteris harmònics i homogenis a tot l'Estat que en permetin una implantació real.

Summary: El sindicat SATSE acusa les administracions de no donar una "solució efectiva" a les agressions a infermeres


El port de Roses (Alt Empordà) ha obert aquest dilluns la temporada de creuers amb l'arribada de la companyia de luxe Crystal Esprit. Les instal·lacions preveuen la millor temporada arribant als 6.000 passatgers, un 15% més que l'any passat però amb les mateixes escales, vuit en total. El 63% de les companyies que hi atracaran seran de luxe i la major afluència serà durant els mesos de juny, setembre i octubre. El Crystal Esprit visita per primera vegada Roses amb 49 passatgers i 89 tripulants a bord. El vaixell ha arribat al port rosinc a les vuit del matí des de Barcelona i salparà a les set de la tarda cap al port francès de Marsella. Entre les prestacions que ofereix, hi ha un petit submarí per observar el fons marí de les zones més exòtiques del món.

Summary: El port de Roses preveu la millor temporada de creuers, amb 6.000 passatgers


Una de les lectures del palmarès més aplaudides dels darrers anys. Així s'ha viscut la sempre emocionant roda de premsa on mitjans i part del públic coneixen les cintes premiades al Festival de Cinema Fantàstic de Sitges. El thriller 'The Invitation' de la directora nord-americana Karyn Kusama, ha estat escollida millor pel·lícula de la secció oficial i el western caníbal 'Bone Tomahawk' s'ha endut el premi de la crítica i el de la millor direcció, per a S.Craig Zhaler. També ha rebut dos guardons –millor guió i premi especial del jurat-, 'The Final Girls, mentre que Pili Grogne per 'Le tout nouveau testament' i Joel Edgerton 'The Gift' han estat guardonats com a millor actriu i actor, respectivament.

Summary: El thriller 'The Invitation' de Karyn Kusama, millor pel·lícula al Festival de Cinema Fantàstic de Sitges 2015


Aquest dimecres, la comissió de desembassament del Foix ha acordat per unanimitat una dotació d'1,58 hm3 per satisfer des demandes de reg de la conca durant els propers sis mesos. D'aquesta manera, fins el setembre s'alliberarà de mitjana un cabal de 100 l/s. A la trobada de la comissió, celebrada a l'Agència Catalana de l'Aigua, també s'ha analitzat l'evolució de l'embassament de Foix durant els darrers mesos, en què les pluges han estat lleugerament superiors a la meitat del que és habitual. En aquests moments, el pantà de Foix, a Castellet i la Gornal (Alt Penedès), se situa pràcticament al 100% de la seva capacitat.

Summary: Acord per garantir les necessitats de reg a la conca del Foix fins al setembre


Els Mossos han detingut dos homes, de 27 i 31 anys i veïns d'Igualada, com a presumptes autors d'un delicte de robatori amb força en un restaurant de la capital de l'Anoia. Els fets han tingut lloc aquesta matinada, cap a la una, quan la policia ha rebut un avís alertant del robatori. En arribar al lloc dels fets, han localitzat dues persones amb eines. A més, una d'elles duia un ordinador portàtil amagat a la jaqueta. Els agents han comprovat que la porta del restaurant estava forçada i, quan ha arribat el propietari del local, aquest ha confirmat que trobava a faltar un ordinador. Per aquest motiu, els dos homes han quedat detinguts, i ara estan pendents de passar a disposició del jutge.

Summary: Enxampats 'in fraganti' dos lladres robant en un restaurant d'Igualada


El plenari de l'Ajuntament de Barcelona ha aprovat la resolució que reprova l'actuació del govern espanyol per col·laborar en la marxa del rei emèrit amb els 15 vots d'ERC i JxCat, els 14 vots contraris de Cs, PP i PSC i l'abstenció de BComú. També s'iniciaran els tràmits per retirar la Medalla d'or de la ciutat i altres reconeixements a Joan Carles. L'alcaldessa de Barcelona, Ada Colau, ha justificat l'abstenció perquè no s'ha retirat el punt que reprova el govern espanyol per la "col·laboració necessària" en la sortida del rei emèrit de l'Estat. Cs, PP i PSC han argumentat que hi ha altres debats més necessaris en el moment actual. ERC i JxCat, per la seva banda, han carregat contra PSC i BComú pels seus vots.

Summary: El plenari de Barcelona reprova el govern espanyol per col·laborar en la marxa del rei emèrit amb l'abstenció de Colau


Un grup de persones voluntàries recuperarà varietats tradicionals d’horta del Parc Natural de Montsant i el Priorat. En el marc del projecte Biodiversitat Cultivada, s’ha constituït el grup de conservació de l'agrobiodiversitat “La Safranoria”, integrat, de moment, per una dotzena de persones. Conrearan en vuit horts de diferents poblacions del voltant de la Serra de Montsant i de la comarca del Priorat alguna de les més de 30 varietats tradicionals recuperades dins del projecte. Entre aquestes hi ha l’enciam del sucre, el pebrer de la Bisbal, el tomàquet de Còrsega o la safranòria morada. L’objectiu és afavorir el retorn d’aquestes varietats al seu territori d’origen i promocionar el seu coneixement entre la població de la comarca i les persones visitants. En una primera fase del projecte, l’any 2017 es van col·lectar llavors i informació etnobotànica de 39 varietats d’horta, que inclouen, entre altres, tomàquets, faves, pebrot, enciams, carbasses o safranòria morada. En una segona fase del projecte, aquest material va ser traspassat a la Fundació Miquel Agustí, que des del 2018 ha conreat, estudiat i produït llavor d’aquestes varietats als camps experimentals d’Agròpolis-UPC, a Viladecans (Baix Llobregat). Aquestes llavors han estat incorporades al banc de llavors que l’entitat gestiona juntament amb l’Escola Superior d’Agricultura (ESAB-UPC), on seran emmagatzemades en condicions òptimes per a la seva conservació.    Per a retornar aquest llegat ecològic al seu territori d’origen, la Fundació Miquel Agustí ha enviat més de 7.500 llavors a persones interessades de la comarca del Priorat, que seran cultivades durant la temporada. De cara als mesos d’estiu, quan els cultius estiguin a punt per al consum, es preveu organitzar diferents activitats, tastos i tallers de formació oberts a productors, restauradors i públic general.

Summary: Un grup de voluntaris recuperen varietats d’horta tradicionals del Parc Natural del Montsant


A la zona hi han treballat un helicòpter i set dotacions terrestres que continuen remullant la zona ACN Tortosa.-Els Bombers han donat per controlat pocs minuts després de les 17 hores l'incendi que s'ha declarat aquest dissabte a la zona del barranc de la Fullola, al terme de Tortosa (Baix Ebre). L'avís s'ha registrat a les 15.09 hores i hi ha treballat set dotacions terrestres i un helicòpter que continuen remullant la zona perquè el foc no revifi. Segons han informat els Bombers, tot i que a la zona bufa el vent, sembla que el foc, que ha cremat vegetació forestal, hauria avançat a contravent.

Summary: Els Bombers donen per estabilitzat l'incendi al barranc de la Fullola, a Tortosa


La portaveu de JxCat al Congrés, Laura Borràs, ha considerat "sorprenent" que el discurs de Pedro Sánchez no hagi inclòs cap menció a "l'atropellament polític causat per l'aberració jurídica perpetrada per la JEC". Segons Borràs, el discurs de Sánchez semblava "una carta als Reis" perquè "sona molt bé" però creu que després no es portarà a la pràctica, ja que Sánchez té "mil rostres" i desconfia de la "fiabilitat de la seva paraula". La portaveu de JxCat ha considerat que Sánchez no ofereix una proposta per a Catalunya ni tampoc garanties amb relació al diàleg. De fet, Borràs ha afirmat que Sánchez ha modificat l'acord amb ERC durant el discurs quan ha parlat de marc constitucional, que és "el que genera presó, exili i manté la repressió". Per tot això, en roda de premsa a la cambra baixa, Borràs s'ha refermat en el 'no'.

Summary: Borràs veu "sorprenent" que el discurs de Sánchez no mencioni "l'aberració jurídica perpetrada per la JEC"


La presidenta de l'Associació de Fiscals, Cristina Dexeus, ha criticat el nomenament de l'exministra de Justícia Dolores Delgado com a nova fiscal general de l'Estat. "Es una forma molt evident i molt plàstica de voler indicar que a la fiscalia la volen sotmesa al govern", ha dit la presidenta de l'associació majoritària al sector aquest dilluns en declaracions a 'Onda Cero'. Dexeus ha assegurat que no és "adequat" i ho ha considerat "increïble". D'altra banda, la Unió Progressista de Fiscals, associació a la qual pertany Delgado, ha celebrat el nomenament i ha destacat el "respecte a la imparcialitat i legalitat" de la fiscalia que consideren que té l'exministra. "Confiem en la independència absoluta de la nova fiscal general de l'Estat i en l'autonomia de la fiscalia", ha assegurat en un comunicat, en el qual també destaquen la trajectòria professional de Delgado. (S'afegeixen més detalls de la postura de l'Associació de Fiscals sobre el nomenament de Dolores Delgado com a fiscal general de l'Estat) La Unió Progressista de Fiscals considera que la "defensa de l'autonomia de la fiscalia com a ministra de Justícia" es va evidenciar "en la posició processal mantinguda pel ministeri públic en rellevants procediments penals", entre d'altres. Sorpresa, malestar i preocupació L'Associació de Fiscals, en canvi, ha mostrat en un comunicat posterior "sorpresa" davant la notícia i, "des del respecte professional" ha subratllat el "malestar" i la "preocupació" per la "imatge de politització i manca d'independència i imparcialitat" que transmet col·locar al capdamunt de la carrera fiscal una exministra de Justícia. Per això, l'entitat ha manifestat la voluntat "ferma" de vetllar per l'autonomia de tots els fiscals com a "única manera d'evitar" que la independència de la institució "s'esberli" i perquè "res ni ningú enterboleixi el servei".

Summary: ACTUALIZACIÓ:L'Associació de Fiscals critica el nomenament de Delgado i ho veu un intent de "sotmetre" la fiscalia al govern


La CUP-CC presentarà una moció als ajuntaments de Catalunya per instar la Generalitat i el Parlament a regular la possibilitat de traslladar la competències de residències de gent gran als municipis. Així ho han anunciat els cupaires en roda de premsa al Parlament, on el diputat de la CUP-CC Vidal Aragonés ha advertit que "no és compatible la cura de les persones i el benefici empresarial". A més, Aragonés també ha anunciat que en el marc del ple monogràfic sobre residències preveuen presentar una proposta de resolució per reclamar la titularitat "cent per cent púbica" de les residències. En aquesta moció, a banda de reclamar la regulació del trasllat de competències i recursos als ajuntaments que ho demanin, es vol que el Govern ampliï l'oferta de places als centres i que se'n garanteixi la gestió pública. També demanen que es fomenti la construcció de residències públiques per "poder assumir la demanda prevista i fer front a l'oferta privada". Aragonés també ha dit que cal determinar responsabilitats per la "fallida" de les residències durant els mesos de la pandèmia i ho ha fixat com un dels objectius a assolir des de la comissió d'investigació sobre residències que aquest dimarts es constituirà al Parlament. "No és un exercici de venjança sinó de justícia, no podrem construir un model humà i satisfactori de residències si no determinem les persones i pràctiques que tenen responsabilitat de la fallida total de les residències en els darrers quatre mesos", ha argumentat. A la roda de premsa també hi han participat les regidores de Mediona Aina Llotja i Mireia Bosch, que han denunciat la situació de la residència de Mediona, on han lamentat que van morir unes 40 persones. Les dues regidores de Mediona han criticat que s'han trobat "sense suport" de la Generalitat per "enfrontar-se" a un model "privatitzador". Han reclamat recursos per poder gestionar els centres residencials i han advertit que "o les cures s'assumeixen de manera col·lectiva i local o cauran en mans privades i quedaran desateses i a mercè del lucre".

Summary: La CUP reclama traspassar les competències de residències als ajuntaments i que la gestió sigui "cent per cent pública"


L'Ajuntament de Ripollet i el de Montcada i Reixac han assegurat aquest dilluns que aposten per l'ampliació de les instal·lacions de logística que Lidl té a Montcada, al polígon La Granja limítrof amb Ripollet, però reclamen que sigui amb les màximes garanties jurídiques. A través de dos comunicats, els consistoris han negat que s'oposin a l'ampliació de les instal·lacions i han assegurat que l'escull que hi ha és que la proposta feta per l'empresa "no oferia la suficient garantia jurídica", segons el president de l'Àrea Territorial de Montcada, Jordi Sánchez. L'Ajuntament de Ripollet coincideix en el fet que la proposta d'ampliació de les instal·lacions "no presenta totes les garanties jurídiques vigents" i és per això que els dos municipis han mantingut diverses reunions, també amb directius de l'empresa, per tal de buscar una proposta que sí que tingui aquestes garanties i poder tirar endavant l'ampliació. L'Ajuntament de Montcada i Reixac ha explicat que Lidl va presentar fa tres anys un projecte d'ampliació de la seva nau de logística "sense que s'arribés a cap acord". El juliol del 2015 l'empresa es va reunir amb el consistori montcadenc per presentar els seus plans de creixement als terrenys que toquen el cantó de Montcada però aquesta proposta no va satisfer el Consistori, aspecte en el que coincideix l'Ajuntament de Ripollet. Ambdós però han negat que això signifiqui que no volen que Lidl s'ampliïn sinó que han afirmat que estan treballant per trobar una altra proposta. "Els dos consistoris ens comprometem a facilitar la tramitació de l'ampliació per la zona que limita amb Ripollet i que sí que té plenes garanties jurídiques i legals per tal que es pugui continuar ampliant la seva activitat", ha explicat Sánchez.  L'alcaldessa de Montcada, Laura Campos, ha assegurat que el municipi "no vol que marxi una empesa que té 800 treballadors i que té previst crear nous llocs de feina". Per això, ha assegurat que s'estan realitzant diferents reunions en un marc de negociació entre l'empresa, els dos consistoris i altres administracions supramunicipals. "Els ajuntaments de Montcada i Reixac i Ripollet continuarem posant a l'empresa totes les facilitats dintre de la legalitat urbanística per tal d'aconseguir que la nau de la multinacional es quedi aquí", ha declarat. De la seva banda, l'Ajuntament de Ripollet ha expressat el seu "suport" perquè l'ampliació es pugui portar a terme "i es faci respectant els procediments i normatives urbanístiques vigents". L'Ajuntament de Ripollet, encapçalat per l'alcalde Josep Maria Osuna, ha mantingut al llarg d'aquests mesos reunions bilaterals i multilaterals amb l'empesa, el consistori veí, l'Incasol i l'Àrea Metropolitana de Barcelona. En aquestes trobades, l'Ajuntament "ha posat sobre la taula possibilitats d'ampliació de la planta cap a al banda del terme municipal de Ripollet", una proposta que ha defensat "sí té plenes garanties a més del suport de l'Ajuntament de Montcada i Reixac".  El govern municipal ripolletenc hac considerat que l'ampliació de Lidl és una "bona oportunitat" perquè afectaria positivament a la creació de nous llocs de treball al municipi però ha reiterat que tota la operació "ha de fer-se respectant els procediments i normatives urbanístiques existents".

Summary: Montcada i Ripollet aposten per l'ampliació de la nau de Lidl però reclamen a l'empresa les màximes garanties jurídiques


FiraTàrrega ja ha venut 4.264 entrades anticipades per als espectacles de pagament de l'edició d'aquest 2017 que començarà dijous que ve a la capital de l'Urgell i s'allargarà fins diumenge. Segons l'organització del certamen també hi ha 18 passis que on s'han exhaurit les localitats i a dia d'avui la Fira compta amb 848 professionals de 479 entitats. Enguany hi ha 476 artistes acreditats: 364 procedents de Catalunya, 65 de l'estat espanyol i 46 d'internacionals. Un total de 52 companyies oferiran durant quatre dies 261 passis dels seus espectacles, dels quals 129 seran gratuïts i 132 de pagament. Ja s'han començat a habilitar els 23 espais d'actuació que sumen 35.000 metres quadrats d'ocupació escènica i 80.000 metres quadrats d'espais i serveis.  Tàrrega es prepara per a la Fira del Teatre al carrer i donar la benvinguda a 261 actuacions que es desenvoluparan en els seus carrers els propers dies. Aquest dijous tindrà lloc l'acció inaugural 'urGENTestimar' de l'artista Ada Vilaró i el científic Josep Perelló. Aquesta peça inaugural, que pretén diluir les fronteres des de l'art i la ciència, tindrà una durada de 40 hores, una marató escènica amb la implicació de prop de 400 persones que començarà dijous a les set del matí i culminarà divendres amb una acció final a un quart d'onze de la nit. Del total de 52 companyies que participen a l'edició d'enguany, un 55% són propostes catalanes, un 27% de l'estat espanyol i un 18% internacionals, de 8 països: Àustria, França, Itàlia, Països Baixos, Suècia, Uruguai, Xile i Portugal. Enguany hi ha 476 artistes acreditats: 364 de Catalunya, 65 de l'estat espanyol i 46 d'internacionals.  Enguany, el Mercat Urbà de FiraTàrrega es trasllada a un nou espai, La Fassina, al costat de l'estació d'autobusos de la capital de l'Urgell. Pel que fa a les xifres professionals, la Fira compta a data d'avui amb 848 professionals de 479 entitats. Concretament, d'aquests inscrits 534 són catalans, 167 de l'Estat i 147 d'internacionals, aquests últims professionals de 33 països diferents, de 4 continents. En relació a les entitats, 272 són catalanes, 106 espanyoles i 101 internacionals. D'altra banda, l'espai professional La Llotja acollirà 57 estands.  Fins al moment s'han acreditat 160 periodistes catalans, de l'estat espanyol i internacionals.

Summary: FiraTàrrega ja ha venut més de 4.200 entrades i ha exhaurit les de 18 sessions


La investigació apunta que un dels cotxes implicats en l'accident mortal a l'N-II a Pont de Molins (Alt Empordà) anava amb excés de velocitat. El conseller d'Interior, Jordi Jané, ha informat que el conductor del vehicle amb matrícula francesa que circulava en sentit sud ha perdut el control després d'una corba, he envaït el carril contrari i ha envestit "de forma brutal" l'altre cotxe. Els cinc joves que anaven al vehicle que ha provocat l'accident han mort. Tenien entre 19 i 22 anys. Cap duia cinturó de seguretat. L'autòpsia revelarà també si el conductor havia begut. Al vehicle hi han trobat diversos feixos de bitllets amb més de 5.000 euros. A l'altre cotxe, que anava en direcció França, hi anaven tres persones que anaven a treballar a un restaurant al Pertús. Dos han mort i el conductor està ingressat a l'hospital Trueta de Girona.

Summary: Un dels cotxes implicats en l'accident de Pont de Molins anava amb excés de velocitat i ha envestit l'altre vehicle


El conseller d'Interior, Miquel Buch, ha opinat sobre la manca de mossos d'esquadra a Catalunya i ha assenyalat el govern espanyol com el màxim responsable. "No puc contractar més mossos perquè l'Estat em deu diners que s'ha compromès a pagar-me. L'última xifra s'acostava a entre 600 i 800 milions d'euros", ha calculat Buch en una entrevista aquest dissabte al diari 'El Periódico'. En paral·lel, el conseller d'Interior no ha volgut entrar en el cos a cos amb l'alcaldessa de Barcelona, Ada Colau, que l'ha acusat "d'abandonar" Barcelona. "La societat aspira a solucions i no a retrets entre responsables polítics", ha manifestat Buch. "Nosaltres posem més mossos quan tenim més mossos. No els vam posar abans perquè no en teníem més. Ni per a Barcelona ni per a Sant Jaume de Frontanyà", ha recalcat Buch, que també s'ha mostrat contrari a abandonar de 'motu proprio' el dispositiu 'Toga': "Ens faríem un flac favor si el departament renunciés a una de les seves competències, com és la seguretat ciutadana".

Summary: Buch: "No puc contractar més mossos perquè l'Estat em deu diners, entre 600 i 800 MEUR"